Võrgulepingu tüüptingimused

Avraal AS võrgulepingu tüüptingimused tarbijatele.

1. ÜLDSÄTTED

1.1. Käesolevad Avraal AS (edaspidi "võrguettevõtja" või "pool") võrgulepingu tüüptingimused

(edaspidi "tüüptingimused") reguleerivad võrguettevõtja poolt kodu- ja äritarbijale (edaspidi "tarbija" või "pool") võrguteenuste osutamist.

1.2. Tüüptingimused ei reguleeri tarbijale elektrienergia müümist.

1.3. Võrguettevõtja võib kasutada võrgulepingus sätestatud tarbijaga ja mõõtepunktiga seotud

mistahes andmeid selleks, et tagada tarbijale üldteenuse osutamine või avatud tarne katkemisel avatud tarne osutamine nimetatud tüüptingimuste alusel.

1.4. Võrguettevõtja järgib võrguteenuste osutamisel tarbijate võrdse kohtlemise põhimõtet ja tarbija

tarbimisandmete töötlemisel konfidentsiaalsuse kohustust õigusaktis sätestatud korras.

2. MÕISTED

2.1. Võrgulepingus, tüüptingimustes ja hinnakirjas kasutatakse mõisteid elektrituruseaduses ja selle

alusel kehtestatud õigusaktides toodud tähenduses, välja arvatud juhul, kui tüüptingimustest ei tulene teisiti.

2.2. Allolevaid mõisteid kasutatakse järgmises tähenduses:

2.2.1. edastamistasu põhitariif – elektrienergia edastamise tasu (mõõtühik senti/kWh);

2.2.2. edastamistasu päevatariif – elektrienergia edastamise tasu esmaspäevast reedeni vööndiajal kell

7.00–23.00, suveajal kell 8.00–24.00 (mõõtühik – senti/kWh);

2.2.3. edastamistasu öötariif – elektrienergia edastamise tasu esmaspäevast reedeni vööndiajal kell

23.00–7.00, suveajal kell 24.00–8.00 ning laupäeval ja pühapäeval kogu ööpäeva jooksul (mõõtühik –

senti/kWh);

2.2.4. EIC koodid – turuosalise või mõõtepunkti unikaalne identifikaator, mille alusel toimub

turuosalise või mõõtepunktiga seotud andmevahetus, sh elektrimüüja valimiseks ja vahetamiseks

toimuv andmevahetus;

2.2.5. elektrikatkestus – võrguettevõtja võrgus, liitumispunktis ja/või mõõtepunktis elektrivarustuse

osaline või täielik katkemine või katkestamine või võrguühenduse läbilaskevõime piiramine, millega

võib kaasneda ka võrguühenduse katkemine või katkestamine;

2.2.6. kauglugemisseade – mõõteseade, mis salvestab elektrienergia koguste andmed ja võimaldab

neid automaatselt võrguettevõtjale edastada mõõteseadme juurde minemata;

2.2.7. võrgutasud – võrguettevõtja hinnakirjas ette nähtud tasud, mida võrguettevõtja võib õigusakti,

võrgulepingu või tüüptingimuste alusel tarbijalt küsida;

2.2.8. võrguteenused – liitumispunktis võrguühenduse kasutamise võimaldamine, liitumispunktini

elektrienergia edastamine, võrgulepingus kokkulepitud juhul liitumispunktist alates elektrienergia

edastamine, nõuetekohase mõõteseadme paigaldamine võrgus edastatud elektrienergia koguste

mõõtmiseks või määramiseks, mõõtepunktis elektrienergia koguste ja võrguteenuste mahu mõõtmine või määramine, mõõteandmete kogumine ja töötlemine, lisateenuste osutamine;

2.2.9. võrguteenuste osutamine mõõtepunktis – võrguteenuste osutamine liitumispunktiga seotud

ehitise sisepaigaldises asuvas võrguettevõtja ja tarbija vahel kokkulepitud mõõtepunktis, mis ei ühti

liitumispunkti asukohaga, näiteks korteri mõõtepunkt kortermajas;

2.2.10. võrguühenduse läbilaskevõime – võrguettevõtja poolt tarbijale lubatud võrguühenduse nimi-

või sättevool; keskpinge tarbija puhul täiendavalt ka lubatud kasutusvõimsus.

3. VÕRGUTEENUSTE OSUTAMINE JA KVALITEEDINÕUDED

3.1. Võrguettevõtja osutab tarbijale õigusaktides, võrgulepingus ja tüüptingimustes sätestatud

tingimustel ja korras võrguteenuseid. Võrguettevõtja annab tarbijale soovi korral selgitusi

võrguteenuste ja võrgutasude kohta ning avaldab vastava teabe oma veebilehel.

3.2. Võrguteenuste kvaliteedinõuded ja võrgutasude vähendamise tingimused kvaliteedinõuete

rikkumise korral on ette nähtud majandus- ja kommunikatsiooniministri määruses “Võrguteenuste

kvaliteedinõuded ja võrgutasude vähendamise tingimused kvaliteedinõuete rikkumise korral.”

3.3. Võrguettevõtja ei vastuta pingekvaliteedi ega elektrikatkestuse eest peale liitumispunkti tarbija

elektripaigaldises.

3.4. Võrguühenduse ja võrguteenuste osutamise tehnilised tingimused määrab võrguettevõtja.

3.5. Võrguühenduse läbilaskevõimet tohib muuta ainult poolte kirjalikul kokkuleppel. Tarbija ei või

ületada võrguühenduse läbilaskevõimet.

3.6. Võrguettevõtja viib tarbijat eelnevalt teavitades tarbija mõõtepunkti üle kauglugemisele õigusaktis sätestatud tähtajaks. Sellisel juhul loetakse tarbija poolt kauglugemisele ülemineku teate

kättesaamisest võrguleping mõõteseadme osas muudetuks ja eraldi võrgulepingu muutmise kokkulepet sõlmida ei ole vaja.

3.7. Kui ehitises on või paigaldatakse mõõteseadmete mõõtekeskus, võib võrguettevõtja tarbijat sellest eelnevalt teavitades viia ehitise mõõtepunktid ehitise mõõtekeskusesse. Sellisel juhul loetakse

mõõtepunkti muutmise teate kättesaamisest võrguleping mõõtepunkti asukoha osas muudetuks ja

eraldi võrgulepingu muutmise kokkulepet sõlmida ei ole vaja.

3.8. Kui liitumispunkti paigaldatakse liitumiskilp, võib võrguettevõtja tarbijat sellest eelnevalt

teavitades ühildada mõõtepunkti ja liitumispunkti asukoha. Sellisel juhul loetakse mõõtepunkti asukoha muutmise teate kättesaamisest võrguleping mõõtepunkti asukoha osas muudetuks ja eraldi

võrgulepingu muutmise kokkulepet sõlmida ei ole vaja.

3.9. Tarbija saab oma elektripaigaldist ja –seadmeid kaitsta pingelohkude ja liigpingete eest vastavate

kaitse- või lisaseadmete paigaldamisega.

3.10. Liitumispunktiga ühendatud tarbija enda tarbeks elektrienergiat tootva nõuetekohase

tootmisseadme kasutamise tingimustes lepib tarbija võrguettevõtjaga eelnevalt võrgulepingus kokku. Tarbija elektripaigaldisega ühendatud elektrienergia tootmisseadmed (sh reservtootmis- või -

toiteseadmed) peavad olema varustatud nõuetekohase eraldusautomaatikaga.

3.11. Võrguettevõtjal on õigus keelduda võrguteenuste osutamisest õigusaktis sätestatud juhtudel,

kusjuures võrguettevõtja põhjendab tarbijale oma keeldumist.

4. NÕUDED ELEKTRIPAIGALDISTELE, ELEKTRI- JA MÕÕTESEADMETELE

4.1. Pooled tagavad, et võrgulepingu nõuetekohaseks täitmiseks vastavad nende omandis või valduses olevad elektripaigaldised, elektri- ja mõõteseadmed ning nende käit õigusaktidele, standarditele ning tehnilistele eeskirjadele ja normidele.

4.2. Pooled hoiavad ja kasutavad oma elektripaigaldisi nii, et need ei tekitaks elektrisüsteemis häireid

ega halvendaks elektrienergia jaotamist. Samuti kasutavad pooled elektripaigaldisi ja -seadmeid nii, et teiste isikute elektripaigaldistele, elektri- ega mõõteseadmetele ei tekiks õigusaktidele või eeskirjadele mittevastavaid kõrvalmõjusid või häireid.

4.3. Tarbija tagab 5 (viie) tööpäeva jooksul võrguettevõtjalt teate saamisest ligipääsu tarbija valduses

paiknevatele võrguettevõtja elektripaigaldistele, elektri- ja mõõteseadmetele.

4.4. Võrguettevõtjale eelnevalt esitatud nimekirjas toodud piisava kvalifikatsiooniga tarbija poolt

volitatud isikutel on õigus päevasel ajal kontrollida tarbija elektripaigaldisi võrguettevõtja alajaamas,

teatades sellisest soovist kirjalikult võrguettevõtjale mõistliku aja ette.

4.5. Kui mõõteseadme kontrollimisel selgub, et mõõteseadme viga on suurem kui lubatud, on poolel

õigus nõuda võrguteenuste mahu ümberarvestamist kuni 12 kuud tagasiulatuvalt. Mõõteseadme

kontrollimise kulud tasub tarbija üksnes juhul, kui mõõteseadme kontroll tehti tarbija taotlusel ning

kontrolliga ei tuvastatud lubatust suuremat mõõteseadme viga.

5. ELEKTRIKATKESTUSED

5.1. Võrguettevõtjal on õigus teha või lubada elektrikatkestust võrgus ja/või liitumispunktis ja/või

mõõtepunktis õigusaktis ettenähtud korda järgides järgmistel juhtudel:

5.1.1. avariiolukorras ja rikke korral;

5.1.2. kui tarbija elektripaigaldis või selle hoidmine või kasutamine ei ole kooskõlas õigusakti

nõuetega, võrgulepinguga, tüüptingimustega või võrguettevõtja poolt ette nähtud tehniliste

tingimustega;

5.1.3. kui tarbija ületab võrguühenduse läbilaskevõimet;

5.1.4. kui tarbija on õigusliku aluseta teinud lülitustoiminguid võrguettevõtja elektripaigaldises;

5.1.5. erakorralises olukorras õigusaktiga sätestatud tingimustel tarbimise piiramisel;

5.1.6. vääramatu jõu esinemisel;

5.1.7. võrgulepingu, elektrilepingu, võrguettevõtja poolt osutatava üldteenuse või avatud tarne

tingimuste tarbijapoolsel olulisel rikkumisel, sealhulgas võlgnevuse korral;

5.1.8. elektrienergia ebaseadusliku tarbimise või võrguteenuste ebaseadusliku kasutamise korral;

5.1.9. võrgus ehitus-, remont- või hooldustööde tegemiseks;

5.1.10. tarbija taotlusel tasudes elektrikatkestuse eest hinnakirja alusel;

5.1.11. muul õigusaktis sätestatud alusel.

5.2. Kui elektrikatkestus toimus tarbijast tingitud põhjusel, taastab võrguettevõtja elektrivarustuse, kui tarbija on kõrvaldanud elektrikatkestuse aluseks olnud asjaolu ja hüvitanud võrguettevõtjale

elektrikatkestusega ning võrguühenduse taastamisega seotud põhjendatud kulud.

5.3. Elektrikatkestus, sh võrgu läbilaskevõime piiramine, ei vabasta tarbijat võrgutasude maksmise

kohustusest, kui õigusaktist ei tulene teisiti.

5.4. Tarbija ei või taastada võrguettevõtja poolt katkestatud võrguühendust.

6. MÕÕTMINE

6.1. Edastatud elektrienergia koguse ja võrguteenuste mahu mõõdab või määrab ja mõõteandmed

töötleb võrguettevõtja õigusaktides ja/või tüüptingimustes ja/või võrgulepingus sätestatud korras.

6.2. Seni, kuni tarbijal on kohustus mõõteandmed võrguettevõtjale ise teatada, võtab tarbija

võrguettevõtjaga kokkulepitud arveldusperioodi viimase kuu viimasel päeval mõõteandmed ja teatab

need võrguettevõtjale 3 (kolme) päeva jooksul. Tarbimiskohas kauglugemisseade olemasolul võtab

mõõteandmed võrguettevõtja.

6.3. Võrgutasude hinnakirja või seaduses sätestatud riikliku koormise (maks, tasu) muutuse

jõustumisel esitab tarbija võrguettevõtjale muudatuse jõustumiskuupäevale eelneva kuupäeva seisuga mõõteandmed 3 (kolme) päeva jooksul, välja arvatud kauglugemisseadme korral, kui mõõteandmed võtab võrguettevõtja ise.

6.4. Kui tarbija ei esita võrgulepingus või tüüptingimustes ettenähtud juhtudel ja korras

võrguettevõtjale mõõteandmeid, on võrguettevõtjal õigus mõõteandmed prognoosida.

6.5. Võrguettevõtja ei paigalda mõõtepunkti mõõteseadet, kui tarbija 1-faasilise elektripaigaldise

nimivõimsus ei ületa 50 W ja tarbija mõõteseadme paigaldamist ei soovi. Edastatud elektrienergia

koguse ja võrguteenuste mahu määrab võrguettevõtja sellisel juhul 50 W võimsuse ja kasutustundide

alusel ning tarbija tasub võrguteenuste eest edastamistasu põhitariifiga.

6.6. Kui tarbijale madalpingel peakaitsme nimivooluga üle 63A või keskpingel ja on mõõtepunkti

paigaldatud reaktiivenergia mõõtmisseade, tasub tarbija arveldusperioodil tarbitud ja/või võrku antud reaktiivenergia eest vastavalt võrguettevõtja hinnakirjale.

6.7. Ebaseaduslikult kasutatud elektrienergia koguse ja võrguteenuste mahu ning ebaseaduslikult

kasutatud elektrienergia ja võrguteenuste maksumuse määramise kord on sätestatud majandus- ja

kommunikatsiooniministri määrusega.

6.8. Tarbijast sõltumatul põhjusel nõuetekohase mõõteseadmega mõõtmata elektrienergia tarbimise

korral määrab võrguettevõtja elektrienergia koguse ja võrguteenuste mahu, seejuures lähtub võrguettevõtja elektrienergia ja võrguteenuste koguste määramisel nõuetekohastest mõõtmistulemistest arvestades sesoonsusest tuleneva eripäraga. Kui eelnimetatud andmed puuduvad, lähtub võrguettevõtja elektrienergia ja võrguteenuste koguste arvutamisel nimipingest võrguühendusel, kaitsmeseadme nimivoolust ja selle kasutegurist ning elektrienergia tarbimise ajavahemikust, keskpingel eelmisel kuul makstud võrguühenduse kasutusvõimsuse korrutamisest ajaperioodiga tundides. Nimetatud arvestuspõhimõtet ei rakendata juhtudel, kui on tegemist elektrienergia ja võrguteenuse ebaseadusliku kasutamisega. Edastatud elektrienergia kogus ja osutatud võrguteenuste maht määratakse sellise meetodiga võrgulepingu sõlmimisest või viimasest mõõteseadme tehnilisest kontrollimisest kuni nõuetekohase mõõtmise taastamiseni, kuid mitte üle 12 kuu tagasiulatuvalt.

6.9. Mõõteseadmelt mõõteandmete kogumist ei loeta mõõtepunkti ega mõõteseadme tehniliseks

kontrolliks.

6.10. Kui edastatud elektrienergia kogust ja osutatud võrguteenuste mahtu mõõdetakse liitumispunktist tarbija pool, siis liidetakse mõõdetud kogustele ja mahtudele arvutuslikult määratud kaod. Kui edastatud elektrienergia kogust ja osutatud võrguteenuste mahtu mõõdetakse liitumispunktist võrguettevõtja pool, siis lahutatakse mõõdetud kogustest ja mahtudest arvutuslikult määratud kaod. Võrguettevõtjal on õigus määrata koguste vahe tasaarveldamiseks kas liitumispunkti suhtes võrgulepingu sõlminud tarbijale, ehitise siseelektripaigaldise haldajale või liitumis- ja/või mõõtepunktidega seotud tarbijatele proportsionaalselt.

6.11. Võrguettevõtja avaldab oma veebilehel teabe selle kohta, kuidas tarbija pääseb ligi oma

tarbimisandmetele ning esitab tarbija soovi korral õigusaktis sätestatud korras talle tasuta tema

tarbimisandmed.

6.12. Võrguettevõtja teatab mõõtepunktis tarbijale elektrit müüvale elektrimüüjale tarbimisandmed

õigusaktis sätestatud korras.

7. TASUD JA ARVELDAMINE

7.1. Tarbija tasub võrgutasusid, muid võrguteenuste osutamisega kaasnevaid tasusid ja riiklikke

koormisi (maksud, tasud) õigusaktis, võrgulepingus, tüüptingimustes ja hinnakirjas ettenähtud korras

ning ulatuses.

7.2. Arveldusperiood on 1 (üks) kalendrikuu.

7.3. Võrguettevõtjal on sõltuvalt tarbijale edastatud elektrienergia kogusest ja võrguteenuste mahust

õigus muuta arveldusperioodi pikkust. Võrguettevõtja saadab tarbijale sellekohase teate hiljemalt 1 kalendrikuu enne arveldusperioodi pikkuse muutmist. Sellisel juhul loetakse arveldusperioodi

pikkuse muutmise teate kättesaamisest võrguleping arveldusperioodi osas muudetuks ja eraldi

võrgulepingu muutmise kokkulepet sõlmida ei ole vaja. 7.4. Arve väljastatakse tarbijale kooskõlas kokkulepitule kas paberkandjal või elektrooniliselt ja see

tuleb tasuda hiljemalt arvel märgitud maksetähtpäevaks. Tasu loetakse makstuks päeval, millal see

laekub võrguettevõtjale.

7.5. Võrguettevõtjal on õigus lükata arve koostamine ja esitamine tarbijale edasi seni, kuni arve

summa on väiksem võrguettevõtja veebilehel avaldatud minimaalsest arve summast.

7.6. Kui tarbija ei teata võrgulepinguga või tüüptingimustega ettenähtud juhul ja tähtaegadel

võrguettevõtjale mõõteandmeid, on võrguettevõtjal õigus esitada võrguteenuste eest tarbijale

prognoosarve.

7.7. Laekunud summast loetakse esmalt kaetuks kõrvalkohustused (võrguettevõtja kulutused, viivised, intressid, leppetrahvid, riiklikud koormised), teiseks loetakse kaetuks võrguettevõtja poolt tarbijale üldteenuse osutamisest või avatud tarne katkemisel avatud tarne osutamisest tekkinud põhikohustused ning kolmandaks loetakse kaetuks võrgulepingust ning võrguteenuste osutamisest tulenevad põhikohustused. Varem sissenõutavaks muutunud põhikohustus kustutatakse enne hiljem

sissenõutavaks muutunud põhikohustust.

7.8. Kui tarbija ei tasu arvet maksetähtpäevaks, on võrguettevõtjal õigus tarbijalt nõuda kõigi tasude

täieliku laekumiseni viivist tasumata summalt 0,1% päevas. Viivist hakatakse arvestama

maksetähtpäevale järgnevast päevast ja lõpetatakse tasude täieliku laekumise päeval.

7.9. Võrguettevõtja võib tarbijalt küsida tagatistasu, mille suurus ei või ületada viimase 12

(kaheteistkümne) kuu tarbimise alusel määratud 2 (kahe) arveldusperioodi tasu, kui tarbija:

7.9.1. on võlgu võrgulepingust või üldteenuse osutamisest tulenevate tasude maksmisel või avatud

tarne ahela katkemisel võrguettevõtja poolt osutatud avatud tarne eest tasumisel või

7.9.2. tarbija on tarbinud elektrienergiat ja/või kasutanud võrguteenuseid ebaseaduslikult.

7.10. Tagatistasu tagastatakse tarbijale võrgulepingu lõppemisel kui kõik tarbija kohustused

võrguettevõtja ees on nõuetekohaselt täidetud.

7.11. Kui tarbija on omal algatusel teinud võrguettevõtjale ettemaksu, ei ole võrguettevõtjal kohustust maksta ettemaksu eest intressi. Tarbija soovil arvestab võrguettevõtja ettemaksu tulevaste arvete katteks või tagastab ettemaksu tarbijale.

7.12. Võrguettevõtja maksab tarbijale tagatistasu eest intressi vastavalt tagatistasu lepingule.

7.13. Tarbija valitud võrguteenuse hinnapakett hakkab kehtima poolte vahel kokkulepitud päevast.

7.14. Kui võrguettevõtja muudab hinnakirja ja tarbija ei avalda hiljemalt hinnakirja muudatuste

jõustumise ajaks ise võrguettevõtjale soovi vahetada seoses sellega võrguteenuse hinnapaketti, vahetab võrguettevõtja tasuta tarbija kehtiva võrguteenuse hinnapaketi tema hinnangul kõige sarnasemate tingimustega uue hinnapaketi vastu. Kui tarbija võrguettevõtja poolse hinnapaketi asendusega ei nõustu, on tarbijal õigus valida endale uus hinnapakett tasuta. Uus hinnapakett hakkab kehtima tarbija valikule järgnevast arveldusperioodist.

7.15. Ostja võib tasuta võrguteenuse hinnapaketti vahetada üks kord 12 kuu jooksul. Sagedasemal vahetamisel on võrguettevõtjal õigus küsida võrguteenuse hinnapaketi vahetamise eest tarbijalt tasu hinnakirjas sätestatud juhtudel ja ulatuses.

8. VÕRGULEPINGU, TÜÜPTINGIMUSTE JA HINNAKIRJA KEHTIVUS

8.1. Võrguleping jõustub võrgulepingus kokkulepitud ajal. Võrguleping võib olla nii tähtajaline kui

tähtajatu, milles lepitakse samuti kokku võrgulepingus.

8.2. Tüüptingimused ja võrguettevõtja hinnakiri kehtivad kõigi jõusolevate võrgulepingute ja

sõlmitavate võrgulepingute kohta sõltumata sellest, kas need on vahetult võrgulepingule lisatud või

mitte.

8.3. Võrguleping lõpeb:

8.3.1. tähtajalise võrgulepingu korral tähtaja möödudes. Kui üks pool teatab teisele poolele kirjalikult

vähemalt 1 (üks) kuu enne võrgulepingu kehtivusaja lõppu võrgulepingu pikendamisest ning teine pool sellega nõustub, loetakse võrguleping pikenenuks kokkulepitud tähtajaks ja tingimustel;

8.3.2. poolte kirjalikul kokkuleppel;

8.3.3. võrgulepingu ülesütlemisel õigusaktides, võrgulepingus või tüüptingimustes sätestatud alustel ja korras;

8.3.4. äritarbija lõppemisel;

8.3.5. muul õigusaktis ettenähtud alusel.

8.4. Tarbija teatab tähtajalise või tähtajatu võrgulepingu ülesütlemisest võrguettevõtjale ette 30

(kolmkümmend) päeva.

8.5. Tarbija teatab võrgulepingu lõppemisel võrguettevõtjale mõõteseadme mõõteandmed (välja

arvatud kauglugemisseadme kasutamise korral), võimaldab võrguettevõtjale mõõteseadme ülevaatuse ja vajadusel elektrikatkestuse tegemise liitumis- ja/või mõõtepunktis.

9. VÕRGULEPINGU, TÜÜPTINGIMUSTE JA HINNAKIRJA MUUTMINE

9.1. Võrgulepingut saab muuta poolte kokkuleppel, samuti muudel võrgulepingus või tüüptingimustes või õigusaktis ettenähtud alustel kirjalikus, kirjalikku taasesitamist võimaldavas või elektroonilises vormis.

9.2. Võrguettevõtjal on õigusaktides sätestatud korras ja tähtaegu järgides õigus ühepoolselt muuta

tüüptingimusi ja hinnakirja. Võrguettevõtja annab tarbija nõudmisel selgitusi muudatuste kohta.

Tarbijal on muudatustega mittenõustumise korral õigus võrguleping üles öelda.

10. VASTUTUS

10.1. Pooled vastutavad õigusaktis, võrgulepingus ja tüüptingimustes sätestatud kohustuste

mittekohase täitmise või täitmata jätmise (edaspidi "kohustuse rikkumine") eest õigusaktides

sätestatud korras.

10.2. Pool hüvitab teisele poolele kohustuste rikkumisega põhjustatud otsese varalise kahju. Muu

kahju, sh saamata jäänud tulu, hüvitamisele ei kuulu.

10.3. Pool ei vastuta kohustuse rikkumise eest, kui rikkumine on vabandatav. Kohustuse rikkumine on

vabandatav, kui pool rikkus kohustust vääramatu jõu tõttu. Vääramatu jõud on asjaolu, mida pool ei

saanud mõjutada ja mõistlikkuse põhimõttest lähtudes ei saanud temalt oodata, et ta võrgulepingu

sõlmimise või lepinguvälise kohustuse tekkimise ajal selle asjaoluga arvestaks või seda väldiks või

takistava asjaolu või selle tagajärje ületaks (näiteks tulekahju, majandusblokaad, streik, terrorismiakt,

eriolukorra või erakorralise seisukorra väljakuulutamine).

10.4. Kui õigusaktis, standardis või tehnilistes eeskirjades on teatud asjaolu sõnaselgelt loetud

vääramatuks jõuks (näiteks loodusõnnetus, liinide projekteerimisnorme ületav tuul või jäide,

sõjategevus), on selline asjaolu kohustuse rikkumist vabandav. Samuti on vabandatav kohustuse

rikkumine, mis on tingitud võrgulepingu pooleks mitte oleva teise turuosalise (süsteemihaldur, teine

võrguettevõtja, tootja, tarbija) tegevusest või tegevusetusest, sh tema elektripaigaldise

mittenõuetekohasest toimimisest.

10.5. Tarbija vastutab tema valduses paiknevate võrguettevõtja elektripaigaldiste, elektri- ja

mõõteseadmete ning nendel asuvate plommide säilimise ja rikkumatuse eest ning teavitab

võrguettevõtjat nende rikkumisest või kaotsiminekust, samuti ebaseadusliku elektrienergia tarbimise

ning võrguteenuste kasutamisest või sellisest kahtlusest.

10.6. Kui mõõtesüsteemi või selle osa kahjustamise või kaotsimineku põhjustas tarbija, hüvitab ta

võrguettevõtjale selle parandus-, vahetus-, asendus- või ümberehituskulud.

11. TEAVITAMINE JA NÕUSOLEKUD

11.1. Õigusaktist, võrgulepingust, tüüptingimustest ja hinnakirjast tulenevad teated ning nõusolekud

loetakse ühe poole poolt esitatuks ja teise poole poolt kättesaaduks, kui tahteavaldus on edastatud

teisele poolele võrgulepingus märgitud või teisele poolele teatatud kontaktandmetel ning õigusaktides nõutud viisil.

11.2. Võrguettevõtjal on Isikuandmete kaitse seadusest tulenevalt õigus töödelda kodutarbija isikuandmeid või volitada vastav õigus isikutele, keda võrguettevõtja kasutab oma kohustuste täitmiseks ja isikutele, kellele võrguettevõtja on loovutanud kodutarbija vastu võrgulepingust tulenevad nõuded, võrgulepingu täitmise ja võrguteenuste osutamise eesmärgil.

11.3. Tarbijal on õigus võrguettevõtjalt muuhulgas saada teavet:

11.3.1. mõõteseadme, selle juurde kuuluvate lülitite ning nendel asuvate plommide kohta;

11.3.2. avariiolukorra põhjuste kohta, mis võisid mõjutada tarbija elektripaigaldisi, elektri- ja

mõõteseadmeid.

11.4. Võrguettevõtjal on õigus tarbijalt muuhulgas saada teavet:

11.4.1. võrgu töörežiimide planeerimiseks;

11.4.2. kompenseerimisseadme kasutamise korral selle tüübi, võimsuse ja automaatjuhtimise

olemasolu kohta;

11.4.3. liinide, trafode, generaatorite kohta.

11.5. Võrgulepingu sõlmimisega annab tarbija võrguettevõtjale nõusoleku võrguettevõtja telefonile

saabunud tarbija kõnede salvestamiseks, töötlemiseks ja vajadusel kasutamiseks kooskõlas õigusaktides sätestatuga.

11.6. Võrguettevõtja teavitab tarbijat plaanilistest elektrikatkestustest oma veebilehel, e-kirja või

telefonile edastatava lühisõnumi vahendusel vähemalt 2 (kaks) päeva ette. Tarbija võtab tarvitusele

abinõud temale elektrikatketusega tekkida võiva kahju ära hoidmiseks.

11.7. Võrgulepinguga sätestatud kontaktandmete muutumisest teavitatakse teist poolt 7 (seitsme)

päeva jooksul.

12. VAIDLUSTE LAHENDAMINE

12.1. Võrgulepingust tulenevaid vaidlused lahendavad pooled kokkuleppe teel.

12.2. Poole tegevuse või tegevusetuse peale, mis on vastuolus elektrituruseaduse või selle alusel

kehtestatud õigusaktidega, võib teine pool esitada kirjaliku kaebuse Konkurentsiametile.

12.3. Kodutarbija võib võrgulepingust tulenevate vaidluste lahendamiseks, mida pooled ei ole suutnud lahendada kokkuleppe teel ja kui vaidlusaluse teenuse väärtus on 20 või enam eurot, pöörduda kaebusega tarbijakaitseseaduses sätestatud alusel ja korras Tarbijakaitseameti juures tegutseva tarbijakaebuste komisjoni poole.

12.4. Võrgulepingust tulenevad vaidlused, mida pooled ei suuda lahendada kohtuväliselt, lahendatakse kohtus.